
I. Caracterizarea sistemului mixt
Sistemul electoral mixt reprezintă o combinaţie între sistemul majoritar şi reprezentarea proporţională. Ca trăsătură generală, sistemul mixt este mai complex, în sensul că acest sistem încearcă să preia avantajele celorlalte două sisteme, prezentând, însă, totodată, dificultăţi sub aspect tehnic. 
În principiu, există trei tipuri de sisteme mixte:
1. sistemul mixt dominat de sistemul majoritar, întâlnit în Japonia, precum şi cel instituit în Franţa prin Legea din 12 iulie 1919;

2. sistemul mixt dominat de reprezentarea proporţională, cum este tipul votului unic transferabil (sistemul „Hare”);
3. sistemul mixt echilibrat, conform căruia se acordă importanţă egală atât sistemului majoritar, cât şi reprezentării proporţionale. În practică, se pot concepe următoarele tipuri: votul cumulativ, votul limitat, buletinul dublu (întâlnit în Germania ori în Islanda). 
Sistemele electorale mixte instituie, practic, un tip dublu de scrutin, prin care alegătorii au două voturi, cu unul dintre ele votându-se un candidat într-o circumscripţie uninominală, iar cu al doilea o listă (care se poate sau nu modifica). 

Recent, două state europene au renunţat la sistemul mixt: Italia şi Ucraina. 
Astfel, în Italia, Legea nr. 270 din 21 decembrie 2005 – Modificarea normelor pentru alegerea Camerei Deputaţilor şi Senatului a modificat Decretul Preşedintelui Republicii nr. 361 din 30 martie 1957 (în privinţa alegerii Camerei Deputaţilor) şi, respectiv, Decretul – lege nr. 553 din 20 decembrie 1993 (referitor la alegerea Senatului) a instituit pentru ambele Camere un sistem proporţional, eliminând sistemul mixt anterior.
Prin Legea privind alegerea deputaţilor poporului din 2004, modificată în 2005, Ucraina a adoptat un sistem proporţional, renunţând la sistemul mixt anterior în vigoare, prevăzut printr-o lege din 2001.
II. Avantaje şi dezavantaje
O caracteristică generală a tuturor sistemelor mixte este aceea că ele repartizează voturile exprimate, potrivit unei structuri duale, pentru un anumit număr de mandate desemnate uninominal şi, respectiv, după modelul sistemului pe listă. Sistemele mixte se caracterizează prin modalitatea de conectare sau nu a celor două modalităţi de scrutin. Astfel, tipul de sistem mixt care nu realizează o legătură între cele două tipuri de scrutin constă în faptul că rezultatele obţinute potrivit unei modalităţi de scrutin nu afectează distribuirea de locuri pentru celălalt tip de scrutin. Celălalt tip de sistem mixt, care realizează o legătură între cele două tipuri de scrutin, implică stabilirea numărului de mandate pentru un tip de scrutin, în funcţie de rezultatele celuilalt. 
Esenţială pentru atingerea proporţionalităţii în cadrul sistemului mixt este legătura care se face între scrutinul pe listă şi, respectiv, cel nominal
. În situaţia în care nu există o legătură între cele două modalităţi de stabilire a mandatelor parlamentare, scrutinul uninominal nu poate influenţa distribuirea locurilor prin scrutinul pe listă. Prin urmare, un astfel de sistem mixt este unul paralel. 
În situaţia în care există o legătură între scrutinul uninominal şi cel pe listă, intenţia este aceea de compensare a partidelor politice pentru disproporţionalitatea obţinută ca urmare a repartizării unui număr de mandate prin scrutinul uninominal, astfel cum este cazul Germaniei, Noii Zeelande, Boliviei, Venezuelei. Aceste sisteme sunt denumite sisteme mixte proporţionale. 
În statele în care există o legătură între voturile exprimate prin cele două modalităţi, însă în care nu există o legătură cu privire la repartizarea mandatelor, există o preocupare de stabilire a modalităţii de repartizare. Este cazul Italiei şi Ungariei. Consecinţa practică a acestui tip de sistem mixt se regăseşte în faptul că un partid poate fi bine reprezentat ca urmare a ambelor tipuri de scrutin.
Avantajele generale ale unui sistem mixt

Principalul avantaj al sistemelor mixte îl reprezintă flexibilitatea. Esenţa sistemului este aceea că el acordă alegătorului oportunitatea de a-şi exprima două voturi, primul pentru desemnarea unui parlamentar într-o circumscripţie uninominală, iar al doilea vot are ca scop corectarea disproporţionalităţii rezultatelor din circumscripţia uninominală, pe cale de consecinţă el putând fi crucial pentru stabilirea coloraturii politice a viitorului guvern. Al doilea vot poate fi acordat unui candidat individual ori, astfel cum este cazul în Germania, unei liste prezentate de către un partid politic
. 

Din acest punct de vedere, avantajul listei deschise este acela că alegătorul poate alege între candidaţii propuşi, pe când lista blocată nu permite această alegere. 

De asemenea, alegătorii au posibilitatea de exprimare a diverselor direcţii politice prin intermediul celor două voturi. 

Dezavantajele sistemelor mixte constau în principal în faptul că votul desemnat alegerii candidatului local (în circumscripţia uninominală) este mai puţin important decât votul pentru alegerea candidaţilor prezentaţi pe liste, în privinţa stabilirii alocării generale a mandatelor parlamentare. În plus, în general, sistemele mixte atrag şi dificultăţile inerente sistemelor paralele, în sensul că sistemele mixte creează, în fapt, două clase de parlamentari. 

III. Prezentarea sistemelor mixte existente în statele europene
1. Albania
Sediul materiei este Codul electoral, aprobat prin Legea nr. 9087 din 19 iunie 2003, modificată şi completată ulterior. 
Adunarea Republicii Albania este compusă din 140 de deputaţi, 100 dintre aceştia fiind aleşi în circumscripţii electorale uninominale
 iar 40 în conformitate cu principiul proporţionalităţii, de pe liste electorale (art. 65). 
Pentru circumscripţiile uninominale, candidatul care obţine cel mai mare număr de voturi valabile este declarat ales, iar în situaţie de egalitate a voturilor între candidaţi, se procedează la tragerea la sorţi de către Comisia Electorală Centrală (art. 66).
Art. 67 instituie regulile pentru desemnarea mandatelor suplimentare. Pentru a li se aloca mandate pentru listele electorale, partidele trebuie să obţină minim 2,5% iar coaliţiile minim 4% dintre voturile valabile de la nivelul întregii ţări.
2. Armenia

Sediul materiei este Codul electoral, adoptat în 1999, cu modificările şi completările ulterioare. 

Conform art. 95, membrii Adunării Naţionale sunt aleşi potrivit sistemelor proporţional şi, respectiv, majoritar. 90 de membri sunt aleşi potrivit sistemului proporţional într-o circumscripţie electorală plurinominală unică reprezentând întregul teritoriu al statului, dintre candidaţii incluşi pe liste electorale ale partidelor.  41 de membri sunt aleşi în temeiul sistemului majoritar, câte un membru pentru fiecare circumscripţie electorală
. 
Fiecare alegător are un drept de vot în circumscripţia plurinominală şi un drept de vot în circumscripţia electorală uninominală. Pe de altă parte, un cetăţean poate fi propus doar pe o singură listă şi doar într-o circumscripţie electorală uninominală (art. 96). 
3. Germania 
Tipul de scrutin utilizat este caracterizat prin reunirea votului acordat unui candidat într-o circumscripţie uninominală cu principiul reprezentării proporţionale
. 
Sediul materiei este reprezentat de către Legea federală electorală, adoptată pe 23 iulie 1993, modificată ultima oară prin Legea din 30 iulie 2004
.
Potrivit art. 4 din Legea federală electorală, fiecare alegător are două voturi. Primul dintre acestea îi permite desemnarea unui candidat individual, prezentat de către un partid, într-una din cele 299 de circumscripţii uninominale. În baza art. 5 din Legea federală electorală, în fiecare circumscripţie este ales un singur membru, mandat atribuit candidatului care obţine majoritatea voturilor exprimate
. 
Cel de-al doilea vot se acordă pentru o listă federală a unui partid (Landliste). Candidaţii se pot prezenta în circumscripţii uninominale, precum şi pe lista unui partid. În circumscripţiile uninominale, candidaţii care au obţinut majoritatea relativă a voturilor sunt declaraţi aleşi (Direktmandate). Numărul total al voturilor din cea de-a doua categorie determină numărul reprezentanţilor fiecărui partid în Bundestag. Astfel, toate voturile din cea de-a doua categorie, acordate pentru listele unui partid, sunt reunite la nivel federal. Doar partidele care totalizează 5% din voturi la nivel federal, ori care au primit cel puţin 3 mandate într-o circumscripţie uninominală sunt reţinute pentru atribuirea la nivel federal a mandatelor obţinute în urma scrutinului pe listă (art. 6(6) din lege)
. 
Numărul mandatelor acordate direct unui partid în circumscripţiile uninominale ale unui anumit land se scade din numărul total al locurilor alocate pe listă acelui partid. Mandatele rămase sunt atribuite unei liste blocate. În cazul în care, prin scrutinul uninominal, un partid primeşte mai multe locuri la nivelul unui land decât numărul locurilor pe care le poate ocupa, surplusul de voturi (Überhangmandate) se conservă pentru respectivul partid, situaţie în care, numărul total de mandate în Bundestag se suplimentează pe durata respectivei legislaturi. Este situaţia alegerilor din 1998, când au fost acordate 13 astfel de mandate. Această soluţie de suplimentare a mandatelor reiese din art. 6(5) al Legii federale electorale, potrivit căruia, un partid primeşte mandate în respectiva circumscripţie electorală, chiar dacă este depăşit numărul de mandate care se acordă, fără a se proceda la o recalculare a mandatelor atribuite anterior. 
Cu alte cuvinte, Legea privind alegerile pentru Bundestag dispune reprezentarea proporţională în asociere cu votul uninominal. Astfel, dintre cele 598 de mandate din Bundestag (potrivit art. 1(1) din Legea federală electorală), 299 sunt alese în circumscripţii electorale în baza sistemului uninominal, în timp ce alte 299 de mandate sunt alese prin exprimarea unui al doilea vot pentru listele cu candidaţii propuşi de partide la nivel de land (sistemul votului pe listă). Listele de candidaţi prezentate la nivelul landurilor sunt liste fixe, în sensul că ordinea candidaţilor pe listele respective nu poate fi modificată de către alegători. 

Sistemul german nu este un sistem semiproporţional, ci un sistem de reprezentare proporţională, care are ca particularitate instituirea unui prag de 5% la nivel federal, pentru reprezentarea partidelor în Bundestag. 
Distribuirea mandatelor pentru Bundestag între partidele reprezentate la nivel federal şi distribuirea suplimentară a acestor mandate la nivel de land se face în conformitate cu sistemul „Niemeyer”. 
Votul pentru candidatul individual în circumscripţiile uninominale are ca scop sporirea apropierii dintre alegători şi reprezentanţii lor. În practică, acest aspect nu poate fi subestimat
. În Germania, alegerea unui candidat în sistemul uninominal este determinată, în special, de reputaţia acestuia în respectiva circumscripţie. 
În plus, prin faptul că electorii dispun de două voturi, acest fapt le permite realizarea unei repartiţii strategice între partenerii unei coaliţii, declarate ori potenţiale, în special în cazul micilor partide. În practică, această opţiune se realizează astfel: primul vot este acordat candidatului din circumscripţia uninominală, care este cel mai bine plasat dintre candidaţi, însă care aparţine unui partid mai puţin însemnat, parte în respectiva coaliţie. Rezultatele scrutinului proporţional evită crearea unei majorităţi care are o susţinere redusă din partea electoratului
. 
4. Georgia
Sediul materiei este Codul electoral. 

Conform art. 91, 100 de membri ai Parlamentului sunt aleşi prin intermediul listelor prezentate de către partide în temeiul unui sistem proporţional, iar 50 de membri sunt aleşi potrivit unui sistem electoral majoritar. Conform definiţiilor conţinute în Cod, alegerile desfăşurate potrivit sistemului electoral majoritar au loc în circumscripţii uninominale sau plurinominale, iar alegerile desfăşurate potrivit sistemului electoral proporţionale se realizează prin intermediul listelor prezentate de către partide (art. 3 lit. b) şi c)). 
Art. 15 din Cod dispune înfiinţate a 19 circumscripţii plurinominale şi, respectiv, a 85 de circumscripţii uninominale. 
Alegerile dintr-o circumscripţie plurinominală sunt declarate drept valabile dacă participă cel puţin o treime din numărul alegătorilor. Candidaţii care primesc minim 30% din votul participanţilor la alegeri sunt consideraţi a fi aleşi într-o circumscripţie plurinominală. De asemenea, mandatele sunt acordate doar listei care primeşte minim 7% din voturile alegătorilor (art. 105). 
5. Lituania 

Sediul materiei este Legea nr. I – 2721 din 9 iulie 1992 privind alegerea Seimului, ultima oară modificată şi completată prin Legea nr. X – 397 din 17 noiembrie 2005. 
Membrii Seimului sunt aleşi pentru un mandat de 4 ani în circumscripţii uninominale şi, respectiv, într-o circumscripţie plurinominală naţională (art. 1). 
Potrivit art. 3 din lege, fiecare cetăţean al Republicii Lituania are două voturi, unul pentru votul în circumscripţia uninominală şi altul pentru votul în circumscripţia plurinominală. 
Teritoriul Republicii Lituania se împarte în 71 de circumscripţii uninominale, ţinând cont de numărul locuitorilor din fiecare circumscripţie, de împărţirea în astfel de circumscripţii pentru alegerile anterioare, precum şi de împărţirea administrativ–teritorială. Numărul de alegători din respectivele circumscripţii trebuie să fie între 0.8–1,2% din numărul total al alegătorilor (art. 9(1)). De asemenea, la nivelul Republicii Lituania se constituie o circumscripţie plurinominală naţională, în care sunt incluşi toţi cetăţenii cu drept de vot. În această circumscripţie plurinominală sunt aleşi 70 de membri ai Seimului, potrivit sistemului reprezentării proporţionale (alin. (2) al art. 9).
Art. 88 din lege reglementează modul de atribuire a mandatelor în circumscripţiile uninominale. Rezultatele alegerilor în aceste circumscripţii se stabilesc de către Comisia Electorală Centrală, ulterior soluţionării tuturor contestaţiilor care au fost înaintate (alin. 1). Alegerile sunt considerate a fi valabile dacă cel puţin 40% din alegătorii înregistraţi pe liste au participat la alegeri şi dacă l-a votat majoritatea alegătorilor care au participat la alegeri (alin. 2). Dacă au participat la scrutin mai puţin de 40% dintre alegătorii înscrişi în lista electorală, este considerat ales cel care a obţinut majoritatea, însă nu mai puţin de o cincime dintre voturile tuturor alegătorilor înscrişi în lista electorală a acelei circumscripţii. 
Dacă mai mult de doi candidaţi care au participat la alegeri nu au fost declaraţi aleşi, în termen de două săptămâni are loc un al doilea tur de scrutin la care participă primii doi candidaţi care au obţinut majoritatea voturilor. Candidatul care obţine cele mai mute voturi, indiferent de numărul alegătorilor care au participat la scrutin este considerat ales în cel de-al doilea tur. Dacă ambii candidaţi au primit acelaşi număr de voturi, candidatul declarat ales în Seimas este tras la sorţi (alin. 3). 
Art. 89 stabileşte modul de atribuire a mandatelor în circumscripţia plurinominală naţională. Alegerile sunt valabile în situaţia în care au participat cel puţin un sfert din totalul alegătorilor înscrişi în liste (alin. 1). 
Candidaţii pe listă primesc mandate în Seim cu condiţia acordării a cel puţin 5% din voturile celor participanţi la scrutin. Candidaţii prezentaţi pe liste comune primesc mandate dacă cel puţin 7% din voturile celor care au participat la alegeri au votat pentru aceştia (alin. 2). 
Mandatele atribuite candidaţilor pe liste se distribuie potrivit numărului de voturi primite (alin. 3). Candidaţii de pe aceeaşi listă primesc mandate în ordinea înscrierii lor pe liste, iar candidaţii care au fost aleşi în circumscripţii uninominale sunt omişi de la această distribuire (alin. 7). 
6. Macedonia 

Sediul materiei este Legea nr. 42/2002 privind alegerea membrilor Parlamentului Republicii Macedonia. 
Potrivit art. 2 din lege, numărul de membri în Parlamentul Macedonean este de 120, dintre care 85 sunt aleşi potrivit principiului majorităţii în circumscripţii determinate prin lege, iar 35 sunt aleşi potrivit principiului proporţionalităţii, într-o singură circumscripţie naţională. 
Candidatul care obţine în primul tur de scrutin majoritatea voturilor alegătorilor care au participat la alegeri este considerat a fi ales, cu condiţia obţinerii unui număr de voturi care să reprezinte cel puţin o treime din numărul total al alegătorilor înregistraţi (art. 88 alin. (1)). În situaţia în care nici un candidat nu a obţinut numărul de voturi necesar, votarea trebuie repetată în termen de 14 zile de la data primului tur de scrutin (alin. 2). La acest al doilea tur de scrutin participă primii doi candidaţi care au obţinut cel mai mare număr de voturi (alin. 3). Este declarat ales, în acest al doilea tur de scrutin, candidatul care a obţinut cel mai mare număr de voturi, iar în situaţie de egalitate a voturilor, se procedează la tragere la sorţi. 
Art. 93 din lege reglementează procedura de atribuire a mandatelor în cazul circumscripţiei naţionale (scrutinului pe listă), prin aplicarea metodei „Hondt”. Pragul electoral pentru listele de candidaţi este stabilit la minim 5% din numărul total al voturilor exprimate de către alegători. 
7. Rusia

Sediul materiei este Legea federală nr. 175/2002 privind alegerile deputaţilor din Duma de Stat a Federaţiei Ruse

Duma de Stat are 450 de deputaţi, dintre care 225 sunt aleşi în circumscripţii uninominale, iar 225 sunt aleşi în circumscripţia electorală federală (art. 3). 

Art. 12 din lege reglementează constituirea circumscripţiilor uninominale. Acestea se constituie pe baza datelor primite către Comisia Centrală Electorală a Federaţiei Ruse din partea organelor executive. De asemenea, alegătorii rezidenţi în afara teritoriului Federaţiei Ruse sunt incluşi în circumscripţiile uninominale, constituite pe teritoriul Federaţiei Ruse. Numărul alegătorilor nerezidenţi în Federaţia Rusă care sunt incluşi într-o circumscripţie uninominală trebuie să fie mai mic de 1% din totalul alegătorilor din acea circumscripţie. Numărul alegătorilor suplimentari într-o circumscripţie uninominală trebuie să nu depăşească 10% din numărul de alegători înregistraţi pe teritoriul acelei circumscripţii uninominale. 

Circumscripţia electorală federală cuprinde–potrivit art. 13 din lege–întregul teritoriu al Federaţiei Ruse. 

Alegătorul primeşte două buletine de vot, unul pentru circumscripţia uninominală, iar celălalt pentru circumscripţia electorală federală, care sunt diferite ca formă. 

Potrivit art. 83(5), un candidat este ales într-o circumscripţie uninominală dacă a primit cel mai mare număr de voturi ale alegătorilor care au participat la scrutin. În situaţia de egalitate a voturilor pentru mai mulţi candidaţi, este declarat ales candidatul care s-a înregistrat primul. 

În privinţa circumscripţiei electorale federale, dacă cel puţin două liste de candidaţi au primit cel puţin 5% din voturi şi, respectiv, peste 50% din voturile alegătorilor care au participat la scrutin, aceste liste vor fi incluse în distribuirea mandatelor de deputat. În acest caz, candidaţii federali care au primit mai puţin de 5% din voturi vor fi excluşi de la distribuirea de mandate în circumscripţia electorală federală (alin. (3) al art. 84). 

Listele de candidaţi prezentate pentru circumscripţia electorală federală obţin mandate de deputat în ordinea descrescătoare a numărului de voturi primite, cu condiţia să primească cel puţin 5% din totalul voturilor exprimate (alin. 4).

8. Ungaria 
Sediul materiei este Legea nr. XXXIV din 1989, cu modificările şi completările ulterioare.
Pentru desemnarea celor 386 de mandate parlamentare (art. 4(1) din lege), 176 de parlamentari sunt aleşi în circumscripţii uninominale, iar 152 în circumscripţii teritoriale plurinominale. Restul de 58 de mandate, socotite mandate compensatorii, se obţin pe baza adunării la nivel naţional a voturilor, mai puţin voturile necesare pentru mandatele în circumscripţii uninominale şi în cele teritoriale. 
Potrivit art. 5(4) din lege, un partid poate prezenta o listă naţională, cu condiţia să prezinte liste în cel puţin 7 circumscripţii teritoriale. 
Un candidat într-o circumscripţie individuală este ales membru în Parlament dacă, ulterior primului tur de scrutin, a obţinut mai mult de jumătate din voturile valabil exprimate, cu condiţia ca minim jumătate din alegătorii din respectiva circumscripţie să îşi exprime votul (art. 7(1)). În situaţia în care în primul tur de scrutin nu s-au prezentat la vot cel puţin jumătate din alegătorii din acea circumscripţie, în al doilea tur de scrutin este declarat ales candidatul care a obţinut cel mai mare număr de voturi valabil exprimate, cu condiţia ca participarea alegătorilor din respectiva circumscripţie la vot să fie de cel puţin un sfert din totalul alegătorilor înscrişi (alin. 2). 
În situaţia în care, în cursul primului tur de scrutin, deşi au participat la vot peste jumătate din totalul alegătorilor din respectiva circumscripţie, nici un candidat nu a obţinut mai mult de jumătate din voturile valabil exprimate, în cadrul celui de-al doilea tur pot participa candidaţii care au obţinut cel puţin 15% din voturile valabil exprimate, ori, în situaţia în care nici unul dintre candidaţi nu a obţinut un astfel de rezultat, primii trei candidaţi care au obţinut cel mai mare număr de voturi
. În urma celui de-al doilea tur de scrutin, este declarat câştigător, candidatul care a obţinut cel mai mare număr de voturi valabil exprimate, cu condiţia ca participarea la vot să depăşească un sfert din totalul alegătorilor din respectiva circumscripţie (alin. (3) al aceluiaşi articol). 
Art. 8 din legea electorală reglementează modul de desemnare al mandatelor în cazul scrutinului de listă. Astfel, candidaţii înscrişi pe listele prezentate de către partidele politice obţin mandate în proporţie cu numărul de voturi exprimate, cu condiţia ca participarea la vot să fie de cel puţin jumătate din totalul alegătorilor (alin. 1). În cazul în care scrutinul este declarat lipsit de validitate, ca urmare a neparticipării a cel puţin jumătate din alegători, se organizează un al doilea tur de scrutin, iar mandatele se acordă cu condiţia ca participarea la vot să fie de cel puţin o pătrime din totalul alegătorilor (alin. 2). În situaţia în care, ulterior efectuării distribuirii de mandate, au rămas mandate vacante într-o circumscripţie teritorială, se atribuie un mandat unei liste care a primit un număr de voturi mai redus decât cele necesar pentru obţinerea unui mandat, însă care să depăşească un prag de 2/3 din voturile necesare pentru respectivul mandat. Dacă există mai multe astfel de liste, mandatul va fi obţinut de către acea listă care a obţinut cel mai mare număr de voturi, iar dacă, ulterior efectuării calculelor, continuă să rămână un mandat vacant, el va fi adăugat celor disponibile listei naţionale (alin. 3). 
În cazul în care se obţine un mandat potrivit dispoziţiilor alin. (3), diferenţa între numărul de voturi necesare pentru obţinerea unui mandat şi numărul de voturi care a condus la atribuirea acelui mandat este dedusă din surplusul de voturi la nivel naţional obţinut de către un partid politic (alin. 4). 
Potrivit alin. (5), dacă o listă teritorială prezentată de către un partid politic nu a obţinut mai mult de 2/3 din voturile necesare pentru obţinerea unui mandat în circumscripţia respectivă, ori mai mult de 5% din totalul voturilor la nivel naţional, partidul politic respectiv nu obţine acel mandat. Partidele care prezintă o listă comună ori combinată nu primesc mandate dacă nu reuşesc să primească cel puţin 5% pentru fiecare partid, ori în cazul a mai mult de 3 partide, cel puţin 15% din totalul voturilor valabile exprimate la nivel naţional. În cazul în care un partid prezintă candidaţi comuni ori liste comune sau combinate în două sau mai multe circumscripţii teritoriale, voturile trebuie adunate în mod separat pentru candidaţii comuni ori pentru listele comune sau combinate (alin. 5). 
Dacă două sau mai multe partide au primit un număr egal de voturi şi trebuie să obţină mandate corespunzătoare voturilor exprimate, însă numărul de mandate din circumscripţia teritorială respectivă este mai redus decât numărul de mandate corespunzător voturilor exprimate, mandatele sunt distribuite în ordinea numerelor de pe listă (alin. 8). 
Potrivit alin. 9, dacă un partid politic nu a prezentat o listă într-o circumscripţie teritorială, mandatele respective pentru acea circumscripţie teritorială se adună la nivelul listei naţionale şi se distribuie conform procedurii pentru surplusul de voturi. 
Dacă un al doilea tur de scrutin nu este valabil într-o circumscripţie teritorială, datorită neîntrunirii a cel puţin un sfert din voturile tuturor alegătorilor, voturile exprimate în primul tur de scrutin se consideră drept voturi în surplus, iar mandatele rămase vacante la nivelul acelei circumscripţii teritoriale se distribuie listei naţionale (alin. 10). 
Candidaţii de pe listele naţionale obţin mandate proporţional cu suma, la nivel naţional, tuturor voturilor în surplus. Sunt considerate voturi în surplus, voturile:
a) exprimate în circumscripţiile uninominale în cursul primului tur de scrutin valabil, pentru candidaţii prezentaţi de către partidele politice, care nu obţin nici un mandat;
b) care au fost exprimate pentru liste, într-o circumscripţie teritorială în cursul unui tur de scrutin valabil, într-un număr mai mic decât cel necesar pentru desemnarea unui mandat, ori care depăşesc numărul de voturi necesare pentru desemnarea unui mandat (art. 9(1)). 
În plus, sunt considerate voturi în surplus, voturile exprimate în cadrul unui tur de scrutin lipsit de valabilitate, precum şi voturile exprimate pentru liste teritoriale ale unor partide politice care nu depăşesc pragul electoral (alin. 2). 
9. Adunările regionale din Marea Britanie
A. Scoţia 

Sediul materiei este reprezentat de către Legea Scoţiei din 1998, partea I, care priveşte modul de organizare şi de funcţionare al Parlamentului Scoţian, modificată în 2004. 
Parlamentul Scoţiei are 129 de membri, 73 dintre aceştia fiind aleşi în circumscripţii uninominale, care sunt aceleaşi pentru alegerea membrilor Camerei Comunelor, iar ceilalţi 56 de parlamentari sunt aleşi în 8 regiuni (circumscripţii plurinominale), în fiecare dintre aceste 8 regiuni fiind aleşi câte 7 membri. Cei 56 de membri sunt aleşi prin votul pe listă. În consecinţă, fiecare alegător are câte două voturi. 
B. Ţara Galilor
Sediul materiei este Legea privind Guvernarea Ţării Galilor, adoptată în 1998. 
Adunarea Ţării Galilor are 60 de membri. 

Modul de alegere al membrilor Adunării Ţării Galilor este similar celui pentru Parlamentul Scoţiei. Astfel, potrivit secţiunii 2 din lege, Adunarea este compusă din câte un membru ales în fiecare circumscripţie uninominală (în număr de 40), alături de membri aleşi în cadrul regiunilor (circumscripţii plurinominale). Potrivit legii menţionate, în cadrul Ţării Galilor există 5 regiuni – circumscripţii electorale, în cadrul fiecăreia dintre aceste regiuni fiind aleşi câte 4 membri ai Adunării. 
Secţiunea 4(1) din lege dispune că fiecare alegător are două voturi, dintre care unul este acordat unui candidat prezentat în respectiva circumscripţie uninominală (alin. 2), iar al doilea este acordat:
a) unui partid politic care a prezentat o listă de candidaţi sau
b) unui candidat independent (alin. 3). 

� Carsten Anckar, Effects of Electoral Systems. A study of 80 countries, Åbo Akademi, Departamentul pentru ştiinţe politice, Finlanda, septembrie 2001. p. 4 şi urm.


� Marea Britanie, The Report of the Independent Commission on the Voting System, octombrie 1998, vol. 1, cap. 7. 


� Art. 69 precizează că teritoriul statului se împarte în 100 de circumscripţii uninominale având un număr aproximativ egal de alegători. De asemenea, limitele acestor circumscripţii nu se pot modificat în cursul ultimelor 6 luni ale mandatului Adunării. 


� Pe de altă parte, art. 94 din Cod dispune că numărul membrilor Adunării Naţionale este stabilit prin Constituţie. Art. 63 din Constituţie dispune că numărul acestora este de 131.


� Art. 38(3) din Legea fundamentală dispune că modul de alegere a membrilor Bundestagului este determinat printr-o lege federală. 


� Potrivit art. 1(1) din legea menţionată, membrii Bundestagului sunt aleşi în conformitate cu principiul reprezentării proporţionale, combinat cu votul uninominal. 


Din numărul de 598 de mandate în Bundestag, 299 de parlamentari sunt aleşi dintre candidaţii prezentaţi la nivel de circumscripţie, iar restul dintre candidaţii la nivel de land, prin liste de land (alin. (2) al art. 1). 


� În eventualitatea unei egalităţi de voturi, biroul electoral trage la sorţi candidatul declarat ales.


� Sunt exceptate de la acest prag, partidele reprezentând minorităţile naţionale. 


� Andrew Reynolds et Ben Reilly, La Conception des Systèmes Électoraux, lucrare prezentată de către Institutul Naţional pentru Democraţie şi Asistenţă Electorală, Stokholm, Suedia, 2002, p. 77 şi urm.


� ABC of the Bundestag Election 2002, martie 2002.


� Potrivit art. 96(2) din Constituţia Federaţiei Ruse, procedura de alegere a membrilor Consiliului Federal şi ai Dumei de Stat se stabileşte printr-o lege federală. 


� Totuşi, legea dispune că în situaţia în care unul dintre cei trei candidaţi decide să se retragă, locul acestuia nu poate fi ocupat de către un alt candidat. 

